Diari Oficial de la Generalitat Valenciana


Sumari del DOGV 4090, del 20-09-2001 (2001/9137)

RESOLUCIÓ de 17 de setembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana i Radiotelevisió Espanyola, per al foment de la producció audiovisual valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4090

Data del DOGV
:   20-09-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/9137


Data del document
:   17-09-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * televisió
    * cooperació administrativa
    * producció audiovisual

RESOLUCIÓ de 17 de setembre de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana i Radiotelevisió Espanyola, per al foment de la producció audiovisual valenciana. [2001/9137]
  
Subscrit, després de la tramitació prèvia reglamentària, entre la Generalitat Valenciana i Radiotelevisió Espanyola, el 27 d'octubre de 2000, un Conveni de col·laboració per al foment de la producció audiovisual valenciana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0449/2001, i que figura com a annex d'aquesta resolució.
  
València, 17 de setembre de 2001.- La subsecretaria del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Generalitat Valenciana i Radiotelevisió Espanyola, per al foment de la producció audiovisual valenciana
  
A València, 27 d'octubre de 2000
  
Reunits
  
D'una part, la consellera Portaveu del Govern, senyora Alicia de Miguel García, que actua en exercici del seu càrrec i en representació de la Generalitat Valenciana, autoritzada per a aquest acte per acord del Govern Valencià de data 12 setembre de 2000.
  
I d'una altra, D. Ignacio Ayuso Canals, secretari general del Ens Públic RTVE, en nom i representació de RTVE, en virtud de l'article 2 de la disposició 3/1998, de 14 de gener, de la Direcció General de RTVE, d'Organització Funcional del Ens Públic i de les seues Societats
  
Manifesten
  
El 31 de maig de 1993, el president de la Generalitat Valenciana i el director general de RTVE van signar un conveni de cooperació per a la creació d'un complex audiovisual destinat a la posada en funcionament del canal Hispavisión de RTVE en terrenys del Parc Tecnològic de Paterna.
  
Posteriorment, el 28 de juny de 1995, ambdues institucions van subscriure un conveni de cooperació a fi de crear un horitzó temporal d'ajudes perfectament establert i conegut, que va permetre a les indústries del sector adquirir una cultura de producció i/o coproducció eficaç i aprofitar l'ajuda econòmica de la Generalitat Valenciana al foment de la indústria audiovisual autòctona.
  
El canal Hispavisión presenta una atractiva i àmplia programació, l'àrea de cobertura del qual abasta la pràctica totalitat del continent americà, des de Canadà fins a Terra del Foc, i l'experiència ha demostrat que és un important instrument de promoció de la Comunitat Valenciana i d'ajuda al sector audiovisual valencià.
  
Tots aquests factors van determinar la signatura el 18 de novembre de 1998 del protocol de col·laboració entre la Generalitat Valenciana i Radiotelevisió Espanyola per al foment de la producció audiovisual valenciana, amb la finalitat de renovar i incrementar les mesures de suport institucional, més encara tenint en compte que l'any 1999 ha estat declarat «Any de l'Audiovisual Valencià», per promoure les emissions a través d'Hispavisión i altres canals de TVE, amb l'objecte d'intensificar la promoció de la Comunitat Valenciana a l'exterior i, alhora, potenciar-ne el sector audiovisual.
  
Per tot això, i dins el marc de cooperació entre la Generalitat Valenciana i Radiotelevisió Espanyola, acorden la subscripció d'aquest conveni, amb les següents:
  
Estipulacions
  
Primera
  
Aquest conveni té per objecte establir les línies d'actuació necessària entre la Generalitat Valenciana i Radiotelevisió Espanyola, per fomentar la producció audiovisual d'empreses radicades a la Comunitat Valenciana o coproduïda per aquestes, perquè s'emeta a través del canal Hispavisión i diversos canals de RTVE.
  
Segona
  
La Generalitat Valenciana es compromet a promoure aquesta producció audiovisual, mitjançant ajudes o subvencions en quanties d'import màxim per a l'exercici 2000 de cinc-cents milions de pessetes (147.018.915 PTA), i per a l'exercici 2001 de cinc-cents milions de pessetes (758.316.515 PTA).
  
Les ajudes comprendran diversos aspectes de la producció audiovisual: projectes, realització i drets d'emissió.
  
Tercera
  
El finançament d'aquest conveni amb els crèdits consignats en l'aplicació pressupostària:
  
Secció: 05 Presidència de La Generalitat
  
Servei: 04 Vicepresidència Segona
  
Programa: 462.10 Comunicació
  
Línia De Subvenció: 702/000/00
  
Codi Comptable: 1.684
  
Denominació: Conveni Foment Producció Audiovisual
  
Import: 500 Milions De Pessetes (3.005.060,52 Euros)
  
Beneficiari: Rtve
  
Quarta
  
La producció audiovisual subvencionable tindrà un caràcter ampli: ficció, documentals, etc., així com aquella específica que contribuïsca a la promoció de la Comunitat Valenciana en els seus diversos aspectes (econòmics, culturals, comercials, industrials, etc.).
  
Cinquena
  
La producció audiovisual subvencionada quedarà en propietat de RTVE, i la seua difusió es realitzarà a través del canal Hispavisión, preferentment, i per altres canals de RTVE. En qualsevol cas, els títols de crèdit de la producció subvencionada hauran de fer constar l'aportació de la Generalitat Valenciana.
  
Sisena
  
Per a vigilar el compliment i bon fi de l'estipulat i, en concret, per a conéixer i aprovar les produccions a subvencionar, es crea una Comissió Mixta constituïda per cinc representants de la Generalitat Valenciana i cinc representants de RTVE. La Comissió Mixta establirà el seu propi reglament.
  
Setena
  
Segons allò que estableix l'article 47 bis del Text Refós de la Llei d'Hisenda Pública de la Generalitat Valenciana, el pagament de la subvenció compromesa s'efectuarà a mesura que RTVE justifique documentalment les despeses de les produccions, podent anticipar-se el 15% de l'import consignat per a cada anualitat, que es descomptarà del primer pagament de l'exercici.
  
Vuitena
  
La vigència del conveni abastarà el període comprés entre el moment de la signatura i el 31 de desembre de l'any 2001.
  
En virtut del que disposa l'article 7.3 del Decret 20/1993, de 8 de febrer, el Govern Valencià podrà procedir a la rescissió del conveni si durant la seua vigència no s'executa la seua prestació i el seu contingut.
  
I, en prova de conformitat, se signa aquest conveni, en triple versió exemplar, al lloc i la data indicat.
  
La consellera Portaveu del Govern:
  
Alicia de Miguel García.
  
El secretari general de Radiotelevisió Espanyola:
  
Ignacio Ayuso Canals.